CELEX: 32015R2081
Language: hu
Date: 2015-11-18 00:00:00
Title: A Bizottság (EU) 2015/2081 végrehajtási rendelete (2015. november 18.) egyes Ukrajnából származó gabonafélékre vonatkozó behozatali vámkontingensek megnyitásáról és kezeléséről

19.11.2015   
            
            
               HU
            
            
               Az Európai Unió Hivatalos Lapja
            
            
               L 302/81
            
         A BIZOTTSÁG (EU) 2015/2081 VÉGREHAJTÁSI RENDELETE
   (2015. november 18.)
   egyes Ukrajnából származó gabonafélékre vonatkozó behozatali vámkontingensek megnyitásáról és kezeléséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és a tanácsi rendeletre (1) és különösen annak 187. cikke a) és c) pontjára,
   mivel:
   
               (1)
            
            
               A Tanács a 2014/668/EU határozattal (2) engedélyezte az egyrészről az Európai Unió és tagállamai, másrészről Ukrajna között létrejött társulási megállapodásnak az Európai Unió nevében történő aláírását és ideiglenes alkalmazását. A megállapodás IV. címe rendelkezik az Ukrajnából származó árukra vonatkozó vámok csökkentéséről vagy eltörléséről, az I-A. mellékletében foglalt jegyzéknek megfelelően. A megállapodás I-A. melléklete vámkontingenseket nyit meg egyes Ukrajnából származó gabonafélék Unióba történő behozatalára. A megállapodás IV. címét és I-A. mellékletét 2016. január 1-jétől ideiglenesen alkalmazni kell.
            
         
               (2)
            
            
               Következésképpen a 2016. évtől kezdődően rendelkezni kell gabonabehozatali vámkontingensek megnyitásáról. Ezek közül egyes gabonabehozatali vámkontingenseket a Bizottságnak az 1308/2013/EU rendelet 184. cikke (2) bekezdésének b) pontjában előírt módszer szerint kell kezelnie.
            
         
               (3)
            
            
               Annak biztosítása érdekében, hogy az Ukrajnából származó gabonaféléknek a vámkontingensek keretében történő behozatala szabályszerű és spekulációtól mentes legyen, a behozatalt indokolt behozatali engedély kibocsátásához kötni. Következésképpen a kontingensek kezelése során, az e rendeletben esetlegesen előírt eltérések sérelme nélkül az 1301/2006/EK (3), az 1342/2003/EK (4) és a 376/2008/EK (5) bizottsági rendeleteket kell alkalmazni.
            
         
               (4)
            
            
               A kontingensek megfelelő kezelésének biztosítása érdekében meg kell állapítani a behozatali engedély iránti kérelmek benyújtásának határidejét, valamint meg kell határozni a kérelmekben és az engedélyekben feltüntetendő információkat.
            
         
               (5)
            
            
               A hatékony ügyvitel érdekében célszerű, hogy a tagállamok a 792/2009/EK bizottsági rendeletben (6) előírt információs rendszereket használják a Bizottság részére küldendő értesítésekhez.
            
         
               (6)
            
            
               Az 1006/2011/EU bizottsági végrehajtási rendelet (7) új KN-kódokkal váltotta fel a 2658/87/EGK tanácsi rendelet (8) I. mellékletében szereplő, gabonafélékre vonatkozó KN-kódokat, így azok eltérnek a társulási megállapodásban feltüntetett kódoktól. Indokolt tehát, hogy e rendelet mellékletében az új KN-kódok szerepeljenek.
            
         
               (7)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
            
         ELFOGADTA EZT A RENDELETET:
   1. cikk
   A kontingensek megnyitása és kezelése
   (1)   Az e rendelet mellékletében felsorolt, Ukrajnából származó egyes termékekre vonatkozó behozatali vámkontingensek a 2016. évtől éves alapon, a január 1-jétől a december 31-ig tartó időszakra megnyitásra kerülnek.
   (2)   Az (1) bekezdésben említett vámkontingensek keretében a behozatali vám tonnánként 0 EUR.
   (3)   Az (1) bekezdésben említett vámkontingenseket az 1308/2013/EU rendelet 184. cikke (2) bekezdésének b) pontjában előírt módszer szerint kell kezelni.
   (4)   Amennyiben e rendelet másképp nem rendelkezik, a 376/2008/EK, az 1301/2006/EK és az 1342/2003/EK rendeletet kell alkalmazni.
   2. cikk
   A behozatali engedélyek kérelmezése és kibocsátása
   (1)   Az 1301/2006/EK rendelet 6. cikkének (1) bekezdésétől eltérve az egyes kérelmezők tételszámonként és hetente csak egy behozatali engedély iránti kérelmet nyújthatnak be. Amennyiben egyazon érdekelt fél egynél több kérelmet nyújt be, valamennyi kérelmét el kell utasítani, és a kérelmek benyújtásakor letétbe helyezett biztosítékok az érintett tagállam javára kerülnek jóváírásra.
   A behozatali engedély iránti kérelmeket minden héten legkésőbb pénteken, brüsszeli idő szerint 13 óráig kell benyújtani a tagállamok illetékes hatóságaihoz.
   A behozatali engedély iránti kérelmek minden esetben egyetlen tételszámra vonatkozhatnak; ugyanakkor több terméket is érinthetnek. Az árumegnevezést és a termékek KN-kódját a behozatali engedély iránti kérelem, illetve az engedély 15. és 16. rovatában fel kell tüntetni.
   (2)   Az egyes behozatali engedély iránti kérelmekben és a behozatali engedélyekben minden KN-kód tekintetében kilogrammban, tizedesjegyek nélkül kell megjelölni a kérelmezett mennyiséget. A megadott mennyiségek összege nem haladhatja meg az érintett kontingens keretében behozható teljes mennyiséget.
   (3)   A behozatali engedélyek kibocsátására a 4. cikk (1) bekezdésében a kérelmek benyújtására vonatkozóan előírt határidőt követő negyedik munkanapon kerül sor.
   (4)   A behozatali engedély iránti kérelemben és a behozatali engedélyben a 8. rovatban szerepelnie kell az „Ukrajna” névnek és az „igen” szó melletti négyzetben egy X-nek. Az engedélyek kizárólag az Ukrajnából származó termékekre érvényesek.
   3. cikk
   A behozatali engedélyek érvényessége
   A behozatali engedély érvényességének időtartama a 376/2008/EK rendelet 22. cikke (2) bekezdésének megfelelően a kibocsátás tényleges napján veszi kezdetét, és az e napot követő második hónap végéig tart.
   4. cikk
   Értesítések
   (1)   A tagállamok legkésőbb a behozatali engedély iránti kérelmek benyújtásának hetét követő hétfőn, brüsszeli idő szerint 18 óráig értesítést küldenek a Bizottságnak valamennyi kérelemről, tételszámonkénti bontásban, a termék származásának és a KN-kódonként kérelmezett mennyiségnek a feltüntetésével, ideértve a „nulla” mennyiségre vonatkozó értesítéseket is. Az értesítést a 792/2009/EK rendeletnek megfelelően kell megküldeni.
   (2)   A behozatali engedélyek kibocsátásának napján a tagállamok elektronikus úton közlik a Bizottsággal a kibocsátott engedélyekre vonatkozó, az 1301/2006/EK rendelet 11. cikke (1) bekezdésének b) pontjában említett adatokat, KN-kódonként feltüntetve a kibocsátott behozatali engedélyek tárgyát képező teljes mennyiségeket.
   5. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 18-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 671. o.
   
   
      (2)  A Tanács 2014. június 23-i 2014/668/EU határozata az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásnak a megállapodás III. címe (a harmadik országoknak a másik fél területén jogszerűen, munkavállalóként foglalkoztatott állampolgáraival kapcsolatos bánásmódra vonatkozó rendelkezések kivételével), valamint IV., V., VI. és VII. címe és a vonatkozó mellékletek és jegyzőkönyvek tekintetében az Európai Unió nevében történő aláírásáról és ideiglenes alkalmazásáról (HL L 278., 2014.9.20., 1. o.).
   
      (3)  A Bizottság 2006. augusztus 31-i 1301/2006/EK rendelete az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról (HL L 238., 2006.9.1., 13. o.).
   
      (4)  A Bizottság 2003. július 28-i 1342/2003/EK rendelete a gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról (HL L 189., 2003.7.29., 12. o.).
   
      (5)  A Bizottság 2008. április 23-i 376/2008/EK rendelete a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról (HL L 114., 2008.4.26., 3. o.).
   
      (6)  A Bizottság 2009. augusztus 31-i 792/2009/EK rendelete a közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról (HL L 228., 2009.9.1., 3. o.).
   
      (7)  A Bizottság 2011. szeptember 27-i 1006/2011/EU végrehajtási rendelete a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról (HL L 282., 2011.10.28., 1. o.).
   
      (8)  A Tanács 1987. július 23-i 2658/87/EGK rendelete a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
   
      MELLÉKLET
      A Kombinált Nómenklatúra értelmezésére vonatkozó szabályok sérelme nélkül az Árumegnevezés oszlop tartalma csupán tájékoztató jellegű, mivel e melléklettel összefüggésben a kedvezményes feltételek alkalmazhatóságát a KN-kód alkalmazási tartománya határozza meg. Az „ex” megjelölésű KN-kódok esetében a kedvezményes rendszer alkalmazhatóságát a KN-kód és a megfelelő árumegnevezés együttesen határozza meg.
      
                  Tételszám
               
               
                  KN-kód
               
               
                  Árumegnevezés
               
               
                  Időszak
               
               
                  Mennyiség tonnában
               
            
                  09.4306
               
               
                  1001 99 (00)
               
               
                  tönköly, közönséges búza és kétszeres, a vetőmag kivételével
               
               
                  2016. év
                  2017. év
                  2018. év
                  2019. év
                  2020. év
                  2021. és az azt követő évek
               
               
                  950 000
                  960 000
                  970 000
                  980 000
                  990 000
                  1 000 000
               
            
                  1101 00 (15-90)
               
               
                  búzaliszt közönséges búzából és tönkölyből, kétszeres liszt
               
            
                  1102 90 (90)
               
               
                  gabonaliszt a búzából, kétszeresből, rozsból, kukoricából, árpából, zabból vagy rizsből készült liszt kivételével
               
            
                  1103 11 (90)
               
               
                  durva őrlemény és dara közönséges búzából és tönkölyből
               
            
                  1103 20 (60)
               
               
                  búzalabdacs
               
            
                  09.4307
               
               
                  1003 90 (00)
               
               
                  árpa, a vetőmag kivételével
               
               
                  2016. év
                  2017. év
                  2018. év
                  2019. év
                  2020. év
                  2021. és az azt követő évek
               
               
                  250 000
                  270 000
                  290 000
                  310 000
                  330 000
                  350 000
               
            
                  1102 90 (10)
               
               
                  árpaliszt
               
            
                  ex 1103 20 (25)
               
               
                  árpalabdacs
               
            
                  09.4308
               
               
                  1005 90 (00)
               
               
                  kukorica, a vetőmag kivételével
               
               
                  2016. év
                  2017. év
                  2018. év
                  2019. év
                  2020. év
                  2021. és az azt követő évek
               
               
                  400 000
                  450 000
                  500 000
                  550 000
                  600 000
                  650 000
               
            
                  1102 20 (10-90)
               
               
                  kukoricaliszt
               
            
                  1103 13 (10-90)
               
               
                  durva őrlemény és dara kukoricából
               
            
                  1103 20 (40)
               
               
                  kukoricalabdacs
               
            
                  1104 23 (40-98)
               
               
                  megmunkált kukorica